b'\n_START_ARTICLE_\nGras-Kropatschek Modell 1878\n_START_SECTION_\nBakgrunn\n_START_PARAGRAPH_\nDen \xc3\xb8sterrikske artillerioffiseren og opfinneren Alfred Ritter von Kropatschek ble interessert i ideen om hurtig ildgiving fra et repeterv\xc3\xa5pen under den fransk-tyske krigen i 1870-71. Han utviklet en repeterrifle med r\xc3\xb8rmagasin som kunne brukes i tilfelle behov for hurtig ild, med en magasinsperre som tillot \xc3\xa5 bruke riflen som en normal, enkeltskudds baklader ellers. Mekanismen var ganske lik Mauser M1871. P\xc3\xa5 tross av oppmuntrende tilbakemeldinger fra den \xc3\xb8sterrikks-ungarske h\xc3\xa6ren ble riflen aldri adoptert._NEWLINE_Den franske marinen hadde ikke adoptert Gras-ombyggingen av sine Chassepot-rifler fra 1866 da de ble oppmerksome p\xc3\xa5 fordelen me magasinv\xc3\xa5pen etter beleiringen av Plevna. De s\xc3\xa5 et behov for \xc3\xa5 kunne gi sine marineinfanterister mulighet for \xc3\xa5 kunne skyte hurtig. Sm\xc3\xa5 styrker av marineinfanterister blir ofte satt i land for \xc3\xa5 etablere et bruhode. Frykten for at soldatene ville sl\xc3\xb8se bort skudd og ikke kunne etterforsynes raskt nok var en vanlig motforestilling mot milit\xc3\xa6re repeterv\xc3\xa5pen i perioden. Marineinfanterister og gaster vil derimot stort sett operere n\xc3\xa6re egne skip, slik at etterforsyning av ammunisjon ikke vil v\xc3\xa6re et stort problem. Kropatschek tilpasset magasinet og repetermekanismen til Gras-riflen. Den franske marinen \xc3\xb8nsket imidlertid en forbedring av systemet, slik at et sperre holdt igjen neste skudd i magasinet mens skuddet som l\xc3\xa5 i mekanismen ble l\xc3\xb8ftet opp i kammeret. Dette gjorde systemet mindre f\xc3\xb8lsomt p\xc3\xa5 patroner med varierende lengde, lettet lading og hindret at friksjonen mellom patronen under kammeret og neste patron i magasinet gjorde mating vanskelig.\n_START_SECTION_\nmekanisme\n_START_PARAGRAPH_\nDen \xc3\xb8sterrikske ingeni\xc3\xb8ren Alfred Kropatschek designet et system som kunne gj\xc3\xb8re om de eldre enkeltskuddriflene til et magasinv\xc3\xa5pen ved \xc3\xa5 frese ut plass til et r\xc3\xb8rmagasin i den delen av gev\xc3\xa6rkolben som l\xc3\xa5 under l\xc3\xb8pet. Magasinet var i store trekk likt magasinet til Winchester Modell 1866 og tok 10 patroner. Under kammeret ble det frest ut en \xc3\xa5pning, og under glidekassen ble det montert en plate som vippet en patron fra magasinet opp i h\xc3\xb8yde med kammeret. Pussestangen ble flyttet til venstre for magasinet._NEWLINE_Selve lademekanismen var en konvensjonell boltmekanisme som p\xc3\xa5 forgjengeren. En magasinsperre var montert under ladearmen, slik at den var skjult n\xc3\xa5r bolten var lukket. P\xc3\xa5 de oppdaterte portugisiske variantene var magasinsperren en egen hendel plassert p\xc3\xa5 h\xc3\xb8yre side av glidekassen, som kunne manipuleres b\xc3\xa5de mens bolten var \xc3\xa5pen og lukket.\n_START_SECTION_\nModeller\n_START_PARAGRAPH_\nDen f\xc3\xb8rste Gras-Kropatschek-riflen ble bygget om for marinen, men snart ble det bygget nye rifler fra bunnen av. Det ble ogs\xc3\xa5 statdig innf\xc3\xb8rt forbedringer som varte inn p\xc3\xa5 1880-tallet.\n_START_SECTION_\nUtfasing og utviklingen av Lebel-riflen\n_START_PARAGRAPH_\n11\xc2\xa0mm patronen var imidlertid p\xc3\xa5 dette tidspunktet begynt \xc3\xa5 bli foreldet. S\xc3\xa6rlig innf\xc3\xb8ringen av r\xc3\xb8yksvakt krutt gjorde at franskmennene s\xc3\xa5 seg om etter et forbedret v\xc3\xa5pen. I 1885 ble en 8\xc2\xa0mm patron konstruert med utgangspunkt i den eldre 11\xc2\xa0mm hylsen, og innf\xc3\xb8rt \xc3\xa5ret etter som 8 mm Lebel. For \xc3\xa5 spare penger til fullstendig nyutrustning av v\xc3\xa5penfabrikkene, ble den nye riflen basert p\xc3\xa5 den driftssikre og solide Gras-Kropatschek, noe som var mulig siden den nye patronen var basert p\xc3\xa5 den gamle 11\xc2\xa0mm ammunisjonen. De nye patronene ble i begynnelsen testet med Gras-Kropatschek-gev\xc3\xa6rer med nytt l\xc3\xb8p. Det enderlige gev\xc3\xa6ret var da ogs\xc3\xa5 p\xc3\xa5 mange m\xc3\xa5ter var en kopi av de forbedrede Gras-Kropatschek-riflene, kalt Lebel Model 1886.'